Čertosa di Padula

Čertosa di Padula (it. Certosa di Padula) – kartuziečių ordino vienuolynas Italijos Čilento, Diano slėnio ir Alburnio nacionaliniame parke Padulos mieste, Salerno provincijoje. Tai didžiausias vienuolynas šalyje skaičiuojantis 450 metų istoriją, o pagrindiniai vienuolyno elementai yra Barokinio stiliaus. Vienuolyno teritorija užima 51 500 m² plotą, čia yra 320 kambarių ir salių. Šis vienuolynas turi didžiausią kiemą pasaulyje, užimantį 12 000 m² plotą, kiemą supa 87 kolonos. Dideli spiraliniai marmuriniai laiptai viduje veda į didžiąją biblioteką. Dėl griežto kartuziečių kontempliacijos ir darbo atskyrimo vienuolyne yra atskirtos dvi skirtingos zonos šioms veikloms: vienoje pusėje yra ramūs kiemai, biblioteka, įvairios koplytėlės. Darbui yra skirtos virtuvės, rūsiai, kuriuose laikomos vyno statinės, skalbyklos, didieji kiemai. Pastarieji buvo skirti aktyvioms pramogoms ir prekybai su išoriniu pasauliu. Vienuolyne yra įrengtas Vakarų Lučanijos muziejus, kuriame saugomi įvairūs daiktai atrasti archeologinių kasinėjimų Sala Konsilija ir Padulos miestuose metu. Čia galima rasti objektų nuo protoistorijos iki helenizmo laikotarpio. 1998 m. šis vienuolynas įtrauktas į UNESCO pasaulio paveldo sąrašą.